मिश्रले भनेजस्तै नेपाली समाजका विभिन्न आयामसँग शिव जोडिएका छन्। यस्तो कुनै क्षेत्र छैन, जहाँ कुनै न कुनै रूपले शिव नजोडिएका हुन्। जस्तो: राजतन्त्र अस्तित्वमा रहदाँसम्म राजाले देशवासीका नाममा गर्ने कुनै पनि सम्बोधनको अन्त्यमा 'पशुपतिनाथले हामी सबैको कल्याण गरून्' भन्ने वाक्यांश अनिवार्य राखिएकै हुन्थ्यो। राजतन्त्रको समाप्तिपछि पनि पूर्वराजा ज्ञानेन्द्र शाहले सार्वजनिक रूपमा दिने लिखित वा मौखिक अभिव्यक्तिहरूको अन्त्यमा उक्त वाक्यांश राखेकै छन्। यति मात्र होइन, पूर्वराजाहरूले आफ्नो प्रशस्तिमा लेखाउने गरेको 'गिरिजाज चक्र चूडामणि...' भन्ने शब्दावली पनि शिवसँगै जोडिएको छ।
